חלוץ בית"ר ירושלים, טוטו תמוז, הוזמן למבחנים על ידי מועדון הפאר הגרמני. גאידמק נפגש עם דדש והתייעץ עימו לגבי הקבוצה. אלי אוחנה: "אנשים מלכלכים עלי"
ארקדי גאידמק נפגש היום (שלישי) עם יו"ר בית"ר ירושלים לשעבר, משה דדש. בעלי הדאבליסטית, שרק אתמול הודיע על החזרתו של לואיס פרננדז והישארותו של יצחק שום, החליט על קיום הפגישה בהמלצת מקורבים לדדש. בכניסה אל מקום הפגישה נשאל היו"ר המיתולוגי האם הוא חוזר הביתה והשיב: "לא יודע, אני מקווה, יש בעלים והוא יקבע".
נכון לשעה זו, אין כוונה להעניק לדדש תפקיד רשמי בקבוצה והפגישה נועדה על מנת ליצור מגמה של קירוב סמלי הקבוצה להנהלה הנוכחית ו"החזרת הכבוד שאבד", לדברי מקורבי הבעלים. גאידמק מעוניין לשמוע ממי שנחשב כיו"ר המיתולוגי של בית"ר את דעתו על המועדון והתנהלותו בעידן החדש. על ההתעניינות של גאידמק בדדש ובאברם לוי, שלא יהיה נוכח בפגישה, פורסם לראשונה באתר ספורט 5.
בית"ר התאמנה היום לראשונה מאז ההודעה על השארת שום. המאמן היה במצב רוח טוב במיוחד והאימון נערך בקצב טוב. שומי לא דיבר בהרחבה ורק אמר לשחקנים: "יש לנו משחק חשוב מול סכנין בעוד פחות מחודש וזה מה שצריך להיות לנו בראש". בקבוצה בירכו את שמוליק קוזוקין שזומן לראשונה לסגל הנבחרת הבוגרת.
הרבה מילים נכתבו על אלי אוחנה בתקופה האחרונה, והערב (שלישי) הוא החליט להגיב לכל השמועות על הסיבו שהובילו לאי חזרתו לבית"ר ירושלים בראיון לתכני הספורט ברדיו ת"א: "בניגוד למה שמפרסמים בתוכניות אחרות, הודעתי ואמרתי לאבי לוזון שאם לא הייתי מקבל את ברכת הדרך מההתאחדות לכדורגל לא הייתי הולך לבית"ר ירושלים בשום מצב.
יש אנשים שמנצלים אתר אינטרנט אחר ומלכלכים עליי, השם שלי היה טוב ויישאר טוב. מה שעושים בתחנת רדיו מתחרה או באתר זה פשוט בושה וחרפה. אף פעם לא חשבתי שאני אגיד את הדברים האלה, אבל זה לא הסוף מבחינתי. בכל פעם שיכתבו עליי דברים כאלה תבוא גם תגובה שלי.
"כשמתחילות ספקולציות בתקשורת אז חלק מהדברים לא נכונים בעליל. אני יודע דבר אחד, לא יזמתי שום מהלך ומי שיזם את הכל זה הצד של בית"ר ירושלים. לא ראיתי את טיוטת החוזה וגם אם ראיתי אותה זכותי לדרוש כמה כסף שאני רוצה. אני אומר את מה שאני חושב ואת מה שאני רוצה, ואם רוצים להמשיך עם ההכפשות שיעשו מה שהם רוצים.
"יש איזו שהיא אופנה לתקוף את עצם זה שהציעו לי את התפקיד בגלל שירדתי ליגה עם הפועל כפ"ס. זו פשוט בושה וחרפה לשמוע את זה משחקני ומאמני עבר, הייתי מצפה מאותם אנשים שיתנו קצת כבוד ואם הם לא יודעים לתת כבוד הם גם לא יקבלו".